दुबई। एशिया कप का 14वां संस्करण दो दिन बाद शुरू होने वाला है। संयुक्त अरब अमीरात में होने वाले एशिया कप में छह टीमें भारत, श्रीलंका, बंगलादेश, हांगकांग, अफगानिस्तान और पाकिस्तान हिस्सा ले रही हैं। टूर्नामेंट में कई शीर्ष खिलाड़ियों की निगाहें आईसीसी वनडे खिलाड़ी रैंकिंग में अपनी स्थिति सुधारने की है जिसे विश्वकप से पूर्व अपने प्रदर्शन के मूल्यांकन का सबसे बड़ा मंच माना जा रहा है। एसोसिएट हांगकांग को छोड़कर बाकी पांच एशियाई टीमें विश्वकप में हिस्सा लेंगी जिनके खिलाड़ी अपने व्यक्तिगत प्रदर्शन से खुद की विश्वकप टीमों में दावेदारी भी ठोकेंगे।